ประกาศคณะกรรมการกำกับการประกอบกิจการดูแลผลประโยชน์ เรื่อง หลักเกณฑ์การมีส่วนได้เสียของผู้ดูแลผลประโยชน์ของคู่สัญญากับคู่สัญญา

ประกาศคณะกรรมการกำกับการประกอบกิจการดูแลผลประโยชน์
ประกาศคณะกรรมการกำกับการประกอบกิจการดูแลผลประโยชน์
เรื่อง
หลักเกณฑ์การมีส่วนได้เสียของผู้ดูแลผลประโยชน์ของคู่สัญญากับคู่สัญญา
 

อาศัยอำนาจตามความในมาตรา
๑๒ วรรคสอง แห่งพระราชบัญญัติการดูแลผลประโยชน์ของคู่สัญญา พ.ศ. ๒๕๕๑
อันเป็นกฎหมายที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล
ซึ่งมาตรา ๒๙ ประกอบกับมาตรา ๓๓ มาตรา ๔๑ และมาตรา ๔๓
ของรัฐธรรมนูญแห่งราชอาณาจักรไทย
บัญญัติให้กระทำได้โดยอาศัยอำนาจตามบทบัญญัติแห่งกฎหมาย คณะกรรมการกำกับการประกอบกิจการดูแลผลประโยชน์ออกประกาศไว้
ดังต่อไปนี้

ข้อ ๑[๑] ประกาศนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๒ ในประกาศนี้
บริษัทแม่
หมายความว่า
บริษัทที่มีอำนาจควบคุมกิจการของบริษัทอื่นไม่ว่าโดยทางตรงหรือทางอ้อมในลักษณะดังต่อไปนี้
(๑)
มีหุ้นในบริษัทหนึ่งเกินกว่าร้อยละห้าสิบของหุ้นที่จำหน่ายได้แล้วทั้งหมด
(๒)
มีอำนาจควบคุมคะแนนเสียงส่วนใหญ่ในที่ประชุมผู้ถือหุ้นของบริษัทหนึ่ง
(๓)
มีอำนาจควบคุมการแต่งตั้งหรือถอดถอนผู้มีอำนาจในการจัดการหรือกรรมการตั้งแต่กึ่งหนึ่งของกรรมการทั้งหมดในบริษัทหนึ่ง
การมีหุ้นในบริษัทหนึ่งตั้งแต่ร้อยละยี่สิบขึ้นไปของหุ้นที่จำหน่ายได้แล้วทั้งหมดไม่ว่าโดยทางตรงหรือทางอ้อม
ให้สันนิษฐานไว้ก่อนว่ามีอำนาจควบคุมกิจการ
เว้นแต่จะพิสูจน์ได้ว่ามิได้มีอำนาจควบคุมกิจการ
บริษัทลูก หมายความว่า
(๑)
บริษัทที่มีบริษัทอื่นเป็นบริษัทแม่ หรือ
(๒)
บริษัทลูกของบริษัทตาม (๑) ต่อไปทุกทอด
บริษัทร่วม
หมายความว่า บริษัทลูกที่มีบริษัทแม่ร่วมกัน

ข้อ ๓ กรณีดังต่อไปนี้ให้ถือว่าผู้ดูแลผลประโยชน์ของคู่สัญญามีส่วนได้เสียกับคู่สัญญาและห้ามทำหน้าที่เป็นผู้ดูแลผลประโยชน์ของคู่สัญญากับคู่สัญญารายนั้น
ๆ
(๑)
ผู้ดูแลผลประโยชน์ของคู่สัญญามีความสัมพันธ์กับคู่สัญญาฝ่ายใดฝ่ายหนึ่งหรือทั้งสองฝ่ายในลักษณะเป็นบริษัทแม่
บริษัทลูก หรือบริษัทร่วม
(๒)
กรรมการ ผู้จัดการ
หรือบุคคลผู้มีอำนาจในการจัดการบริหารของผู้ดูแลผลประโยชน์ของคู่สัญญาเป็นคู่สัญญาหรือมีความสัมพันธ์กับคู่สัญญาในลักษณะดังต่อไปนี้
(ก)
ผู้สืบสันดาน
(ข)
บุพการี
(ค)
คู่สมรส
(ง)
พี่น้องร่วมบิดาและมารดาเดียวกัน
(จ)
พี่น้องร่วมบิดาหรือมารดาเดียวกัน
(๓)
ผู้ดูแลผลประโยชน์ของคู่สัญญาเป็นผู้ให้สินเชื่อแก่คู่สัญญาฝ่ายที่มีหน้าที่โอนหรือส่งมอบทรัพย์สินหรือเอกสารอันเป็นหลักฐานแห่งหนี้


ประกาศ ณ วันที่ ๑
ตุลาคม พ.ศ. ๒๕๕๑
สุภา ปิยะจิตติ
รองปลัดกระทรวงการคลัง
ปฏิบัติหน้าที่เป็น
ประธานกรรมการกำกับการประกอบกิจการดูแลผลประโยชน์


















ปริญสินีย์/ผู้จัดทำ
๒๓ เมษายน ๒๕๕๕

วิชพงษ์/ผู้ตรวจ
๒๕ เมษายน ๒๕๕๕


















































[๑] ราชกิจจานุเบกษา
เล่ม ๑๒๕/ตอนพิเศษ ๑๗๐ ง/หน้า ๕๗/๒๘ ตุลาคม ๒๕๕๑